ddrg/super_eurlex huggingface dataset:
KIRJALLINEN KYSYMYS P-2437/01 esittäjä(t): Mario Borghezio (TDI) neuvostolle. Italialaisten internoitujen sotilaiden jättäminen ilman saksalaisten maksamia korvauksia.



Virallinen lehti nro 081 E , 04/04/2002 s. 0176 - 0177



KIRJALLINEN KYSYMYS P-2437/01 esittäjä(t): Mario Borghezio (TDI) neuvostolle (4. syyskuuta 2001) Aihe: Italialaisten internoitujen sotilaiden jättäminen ilman saksalaisten maksamia korvauksia Toisen maailmansodan aikana internoidut italialaiset sotilaat ja pakkotyöntekijät ovat vaarassa jäädä täysin lainvastaisesti ilman saksalaisten maksamia korvauksia. Saksa on jättänyt italialaiset sotilaat korvausten ulkopuolelle, koska se on tehnyt väärän oikeudellisen tulkinnan näiden internoitujen sotilaiden asemasta. Tulkinnassa ei näet oteta huomioon sitä, että heidät pakotettiin sotavankien kohtelua koskevan Geneven yleissopimuksen vastaisesti työskentelemään saksalaisissa yrityksissä. Tällainen syrjintä on erittäin vakavaa jo siitäkin syystä, että internoitujen italialaisten sotilaiden oikeudet korvauksiin tunnustettiin jo Saksan teollisuuden pakkotyöntekijöille maksettavia vahingonkorvauksia koskevassa Euroopan parlamentin päätöslauselmassa B2-1475/85. Mihin kiireellisiin toimiin neuvosto aikoo ryhtyä tämän asian johdosta? Vastaus (6. joulukuuta 2001) Arvoisaa parlamentin jäsentä pyydetään tutustumaan kysymykseen E-2155/01 (Saksan vahingonkorvaukset entisille internoiduille italialaisille sotilaille) annettuun vastaukseen.
KIRJALLINEN KYSYMYS E-2063/01 esittäjä(t): Hiltrud Breyer (Verts/ALE) neuvostolle. BSE-testien suorittamisen tahallinen estäminen.



Virallinen lehti nro 081 E , 04/04/2002 s. 0101 - 0101



KIRJALLINEN KYSYMYS E-2063/01 esittäjä(t): Hiltrud Breyer (Verts/ALE) neuvostolle (12. heinäkuuta 2001) Aihe: BSE-testien suorittamisen tahallinen estäminen 1. Onko neuvosto tietoinen, että elinkeinoelämä kehottaa Internetin välityksellä maanviljelijöitä kutsumaan eläinlääkärin eläimen kuoleman toteamiseksi vasta sitten, kun kuolleen eläimen on annettu olla koskemattomana muutaman päivän ajan, minkä tarkoituksena on kiertää BSE-testit ja estää mahdollisten BSE-tapausten paljastuminen? 2. Onko neuvosto saanut jäsenvaltioilta tietoja siitä, kuinka pitkä aikaa kuluu eläimen kuolemisajankohdan ja ilmoittamisajankohdan välillä? 3. Mitä toimia neuvosto on tähän asti tehnyt, jotta tällainen BSE-testien suorittamisen tahallinen estäminen voidaan kieltää, tai mihin toimiin se aikoo ryhtyä sen kieltämiseksi tulevaisuudessa? Vastaus (27. marraskuuta 2001) Tiettyjen tarttuvien spongiformisten enkefalopatioiden ehkäisyä, valvontaa ja hävittämistä koskevista säännöistä 22 päivänä toukokuuta 2001 annetun Euroopan parlamentin ja neuvoston asetuksen (EY) N:o 999/2001(1) 11 artiklassa säädetään, että kaikista eläimistä, joiden epäillään saaneen TSE-tartunnan, ilmoitetaan välittömästi toimivaltaisille viranomaisille ja että jäsenvaltioiden on säännöllisesti ilmoitettava komissiolle ilmoitetuista TSE-tapauksista. Neuvostolle ei ilmoiteta ilmoitetuista TSE-tapauksista. Näin ollen komission kuuluu varmistaa yhteisön oikeuden noudattaminen ja huolehtia edellä mainitun asetuksen säännösten mukaisesti siitä, että jäsenvaltiot panevat hyväksytyt toimenpiteet täytäntöön. (1) EYVL L 147, 31.5.2001, s. 1.
KIRJALLINEN KYSYMYS E-1899/01 esittäjä(t): Caroline Jackson (PPE-DE) komissiolle. Hybridibiisoni.



Virallinen lehti nro 081 E , 04/04/2002 s. 0072 - 0073



KIRJALLINEN KYSYMYS E-1899/01 esittäjä(t): Caroline Jackson (PPE-DE) komissiolle (28. kesäkuuta 2001) Aihe: Hybridibiisoni Voiko komissio ilmoittaa, täyttääkö hybridibiisoni, jota joskus kutsutaan myös nimellä beefalo tai cattalo, naudanlihapalkkiona ja/tai emolehmistä myönnettävän tuen ehdot? Jos täyttää, mikä on hybridin virallinen määritelmä? Franz Fischlerin komission puolesta antama vastaus (18. syyskuuta 2001) Naudanliha-alan yhteisestä markkinajärjestelystä 17 päivänä maaliskuuta annetun neuvoston asetuksen (EY) N:o 1254/1999(1) mukaan biisoneista ei makseta naudanlihapalkkioita. Asetuksen soveltamisalaan kuuluvat ainoastaan naudat, jotka määritellään yhdistetyn nimikkeistön (NC) koodien 0102 10, 0102 90 050102 90 79 eläviksi naudansukuisiksi kotieläimiksi. Nämä alanimikkeet käsittävät kaikki naudansukuiset eläimet, myös hybridibiisonit, Bos- ja Bubalus-lajeihin kuuluvat kotieläimet riippumatta siitä, mihin tarkoituksiin niitä käytetään, mutta ei kuitenkaan jalostukseen käytettäviä puhdasrotuisia eläimiä. Alanimikkeet sisältävät erityisesti hybridibiisonin (englanniksi beeffalo), joka on biisonin ja naudansukuisen kotieläimen risteytys. Johtopäätöksenä voidaan todeta, että hybridibiisoni on oikeutettu naudanliha-alan tukiin. Sitä vastoin yhdistetyn nimikkeistön alanimike 0102 90 90, johon kuuluvat muut kuin kotieläiminä pidettävät naudansukuiset eläimet, kuten biisonit (Bison bison) tai puhvelit (englanniksi buffalo), eivät kuulu asetuksessa säädettyyn soveltamisalaan. Naudansukuisiin eläimiin sovellettavaa hybridin eläimen virallista määritelmää ei ole. Jalostussikoihin sovellettavista kotieläinjalostuksen standardeista 19 päivänä joulukuuta annettu neuvoston direktiivi 88/661/ETY(2) sisältää hybridin eläimen määritelmän, joka voi olla hyödyllinen arvioitaessa parlamentin jäsenen esittämää kysymystä. Määritelmä on seuraava: 1 artikla b) risteytetyllä jalostussialla sikaeläintä, joka täyttää seuraavat edellytykset: 1. se on tuotettu tarkoituksellisesti risteyttämällä: - puhdasrotuisia jalostussikoja eri roduista tai linjoista, - eläimiä, jotka itse ovat syntyneet eri rotujen tai linjojen risteytyksestä tai - puhdasrotuisia eläimiä ja eläimiä jostakin edellä olevasta ryhmästä; 2. sen on oltava merkitty rekisteriin. Puhdasrotuisten jalostuslampaiden ja -vuohien kantakirjaan merkitsemisen perusteista 10 päivänä toukokuuta 1990 tehty komission päätös 90/255/ETY(3), jossa säädetään puhdasrotuisten lampaiden ja vuohien lauman rekisteriin merkitsemisen perusteista, sisältää hybridejä koskevia määräyksiä. (1) EYVL L 160, 26.6.1999. (2) EYVL L 382, 31.12.1988. (3) EYVL L 145, 8.6.1990.
KIRJALLINEN KYSYMYS E-0955/01 esittäjä(t): Isidoro Sánchez García (ELDR) neuvostolle. Latinalaisen Amerikan yhteistyöpolitiikka.



Virallinen lehti nro 081 E , 04/04/2002 s. 0007 - 0007



KIRJALLINEN KYSYMYS E-0955/01 esittäjä(t): Isidoro Sánchez García (ELDR) neuvostolle (29. maaliskuuta 2001) Aihe: Latinalaisen Amerikan yhteistyöpolitiikka Mitkä ovat ne suuntaviivat/strategiat, jotka Ruotsi aikoo toteuttaa puheenjohtajakaudellaan Latinalaisen Amerikan kehitysyhteistyöpolitiikassa? Vastaus (20. marraskuuta 2001) Kuten arvoisa parlamentin jäsen tietää, komission tehtävänä on vastata kehitysyhteistyöpolitiikan linjauksista ja valmistella aloitteita yhteisön ja jäsenvaltion välisten politiikkojen yhteensovittamisen edistämiseksi. Yhteisön kehitysyhteistyöpolitiikan tavoitteena on edistää köyhyyden poistamiseen tähtäävää kestävää kehitystä kehitysmaissa ja integroida ne maailmantalouteen. Tavoitteen saavuttamiseksi yhteisö noudattaa politiikkaa, jolla edistetään demokratian, oikeusvaltion, hyvän hallintotavan lujittamista sekä ihmisoikeuksien kunnioittamista. EY:n perustamissopimuksen 177 ja 178 artiklan mukaisesti komission tulee pyrkiä maksimoimaan köyhyyden vastaisen työnsä vaikutukset, tehostamaan yhteisön kehitysyhteistyötä ja helpottamaan täydentävyyttä, koordinointia ja johdonmukaisuutta niin muiden yhteisön toteuttamien politiikkojen kuin jäsenvaltioiden ja muiden kansainvälisten avunantajien toteuttaman kehitysyhteistyöpolitiikan osalta. Kehitysyhteistyön osalta puheenjohtajavaltio Ruotsi ilmoitti ohjelmassaan, että tehokas kehitysyhteistyö on ulkosuhteiden tärkeä osa ja puheenjohtajavaltiolle merkittävä toimialue. Se on myös osa komission uudistusohjelmaa. Ulkosuhteissa on pyrittävä entistä suurempaan yhdenmukaisuuteen. Siten EU:n asema vastuullisena ja solidaarisena kansainvälisenä toimijana vahvistuu. Köyhyyden torjunnan on oltava kehitysyhteistyön keskeinen tavoite. Suhteista Latinalaiseen Amerikkaan ja Karibian alueen maihin puheenjohtajavaltio Ruotsi totesi ohjelmassaan, että puheenjohtajavaltio pyrkii unionin ja Latinalaisen Amerikan ja Karibian maiden välisissä suhteissa edistämään rauhaa, demokratiaa ja ihmisoikeuksia, erityisesti Kolumbiassa, Perussa ja Kuubassa. Kyseisen alueen ja EU:n välisissä taloussuhteissa on kasvu- ja kehityspotentiaalia. Puheenjohtajavaltiona Ruotsi aikoo painottaa erityisesti Mercosur-maiden ja Chilen kanssa käytäviä vapaakauppaneuvotteluja.
KIRJALLINEN KYSYMYS E-1981/01 esittäjä(t): Luisa Morgantini (GUE/NGL) komissiolle. Euroopan unionin avustustyöntekijä Marco Galucci pidätettiin Israelissa ja karkotettiin.



Virallinen lehti nro 081 E , 04/04/2002 s. 0087 - 0087



KIRJALLINEN KYSYMYS E-1981/01 esittäjä(t): Luisa Morgantini (GUE/NGL) komissiolle (5. heinäkuuta 2001) Aihe: Euroopan unionin avustustyöntekijä Marco Galucci pidätettiin Israelissa ja karkotettiin Euroopan komission rahoittamassa humanitaarisessa avustushankkeessa työskentelevä Marco Galucci pidätettiin 8. kesäkuuta 2001 Ben Gurionin lentokentällä, ja vaikka hän pystyi selvästi todistamaan matkansa tarkoituksen, häntä kuulusteltiin useita tunteja, häneltä kiellettiin mahdollisuus soittaa Italian konsulaattiin, hänen tietokonettaan tutkittiin, hänen diskettinsä takavarikoitiin ja lopuksi hänet karkotettiin Italiaan. Aikooko komissio ryhtyä toimiin tässä asiassa ottaen huomioon, että tällainen Israelin viranomaisten toiminta haittaa vakavalla tavalla niiden Euroopan unionin rahoittamien humanitaaristen hankkeiden kehitystä, joilla autetaan sodasta kärsiviä palestiinalaisia? Mihin konkreettisiin toimiin komissio aikoo ryhtyä? Christopher Pattenin komission puolesta antama vastaus (6. syyskuuta 2001) Italialaisen CRIC-kansalaisjärjestön palveluksessa olevalle avustustyöntekijälle Marco Galluccille 8. kesäkuuta 2001 sattuneen välikohtauksen jälkeen komission lähetystö Israelissa lähetti 19. kesäkuuta Israelin ulkoministeriöön verbaalinootin, jossa esitettiin jyrkkä vastalause komission kokonaan rahoittamaa humanitaarista hanketta toteuttavan kansalaisjärjestön palveluksessa olevan Euroopan kansalaisen epäoikeudenmukaisen kohtelun johdosta. Nootissa pyydettiin lisäksi ministeriöltä apua maahantuloluvan järjestämiseksi Marco Galluccille ja hänen humanitaarisen tehtävänsä helpottamiseksi.
KIRJALLINEN KYSYMYS E-1487/01 esittäjä(t): Jean-Claude Martinez (TDI) neuvostolle. Lihaluujauhoon liittyvät petokset.



Virallinen lehti nro 081 E , 04/04/2002 s. 0030 - 0031



KIRJALLINEN KYSYMYS E-1487/01 esittäjä(t): Jean-Claude Martinez (TDI) neuvostolle (21. toukokuuta 2001) Aihe: Lihaluujauhoon liittyvät petokset Ranskassa kiellettiin lihaluujauhon käyttö naudoille BSE-taudin eli hullun lehmän taudin torjumiseksi heinäkuussa 1990 ja vahvistettiin tätä kieltoa heinäkuussa 1996 kieltämällä erikseen määriteltyjen riskimateriaalien kuten aivojen, pernan ja selkäytimen käyttö. Vuoden 1996 jälkeen on kuitenkin edelleen valmistettu ja pantu liikkeelle vilpillisesti tuhansia tonneja nautojen ravinnoksi tarkoitettua lihaluujauhoa, mikä kävi ilmi äskettäisestä skandaalista. Mihin toimiin neuvosto aikoo ryhtyä, kun otetaan huomioon nämä vakavat tosiasiat ja ihmisten terveydelle aiheutetut riskit? Aikooko neuvosto lisätä etenkin eläinlääkintäviranomaisten ja petostentorjunnasta vastaavien viranomaisten yhteistyötä? Vastaus (21. marraskuuta 2001) Esiin tuomiinne asioihin liittyen neuvosto palauttaa mieleen, että jäsenvaltioiden on itse huolehdittava siitä, että eläinperäisten jauhojen käyttöä koskevaa yhteisön ja kansallisen tason säännöstöä noudatetaan, ja rangaistava kyseisen säännöstön rikkomisesta kansallisen lainsäädäntönsä mukaisesti. Neuvosto oli luonnollisestikin pohtinut valvontaan liittyviä ongelmia päättäessään kieltää tilapäisesti eläinperäisten jauhojen käytön eläinten ruokinnassa. Eläinlääkintäviranomaisten välisen yhteistyön osalta neuvosto palauttaa mieleen, että yhteistyötä tehdään 29.11.1989 annetun direktiivin 89/608/ETY mukaisesti(1). [] Komissio on ehdottanut rehujen virallista valvontaa koskevan yhteisön lainsäädännön (direktiivi 95/53/EY) tiukentamista; asiaa koskeva säädös hyväksytään lähiaikoina. Saman jäsenvaltion sisällä eri valvontaviranomaisten välinen yhteistyö kuuluu sitä vastoin yksinomaan kyseisen valtion vastuualueeseen. (1) EYVL L 351, 2.12.1989.
KIRJALLINEN KYSYMYS P-2208/01 esittäjä(t): Carlos Coelho (PPE-DE) komissiolle. Syrjintä.



Virallinen lehti nro 040 E , 14/02/2002 s. 0219 - 0219



KIRJALLINEN KYSYMYS P-2208/01 esittäjä(t): Carlos Coelho (PPE-DE) komissiolle (17. heinäkuuta 2001) Aihe: Syrjintä Eräs Portugalin kansalainen on lähettänyt kysymyksen esittäjälle kirjeen, jossa häneltä pyydetään apua seuraavassa kuvatun ja kyseisen kansalaisen mielestä epäoikeudenmukaisen ja jopa syrjivän tapauksen selvittämisessä. Voiko komissio kertoa, onko asia todella näin? Kyseessä on 33-vuotias portugalilaismies, joka kärsii alaraajojen liikuntavammasta (14 kuukauden iässä sairastetun polion seurauksena). Hän oli lähettänyt hakemuksensa kilpailuun EUR/C/160/2000 - portugalin kielen konekirjoittajat, mutta hänen hakemuksensa hylättiin sillä perusteella, että hänellä ei ollut peruskoulun jälkeen hankittua neljän vuoden työkokemusta (PERS/SC/DQ/CB-No112.250). Hän on kuitenkin työskennellyt 12 vuotta yhtäjaksoisesti konekirjoittajana Lissabonin kaupungin palveluksessa, mutta olosuhteiden pakosta (liikuntavamman asettamat rajoitukset sekä hoitojaksot kuntoutuskeskuksissa ja tällaisista ongelmista kärsiville tarkoitettujen tukirakenteiden puute) hän sai opintonsa päätökseen vasta vähän aikaa sitten. Näin ollen hän haluaisi tietää, miksi on olemassa kriteeri, jonka mukaan henkilöllä, jolla on peruskoulun jälkeinen neljän vuoden työkokemus, olisi paremmat valmiudet kuin henkilöllä, jolla on 12 vuoden työkokemus julkisen sektorin palveluksessa juuri siltä alalta, jota kilpailu koskee, mutta joka on päättänyt opintonsa vasta tämän työkokemuksen hankkimisen jälkeen? Hän on erittäin surullinen tavasta, jolla hänen hakemuksensa hylättiin, koska toisaalta EU:n jäsenvaltiot saavat yhteisön varoja koulutuksen edistämiseen, huonon koulumenestyksen torjumiseen, ammattikoulutukseen jne. ja toisaalta EU:n toimielin estää ihmisiä osallistumasta kilpailuihin tavalla, jota kyseinen henkilö pitää erittäin epäoikeudenmukaisena, syrjivänä ja edellä mainittujen tavoitteiden vastaisena. Neil Kinnockin komission puolesta antama vastaus (7. syyskuuta 2001) Arvoisa parlamentin jäsen viittaa Euroopan parlamentin, talous- ja sosiaalikomitean ja alueiden komitean yhdessä järjestämään toimielinten väliseen avoimeen kilpailuun EUR/C/160/2000 portugalin kielen konekirjoittajien palvelukseen ottamiseksi. Tässä tapauksessa Euroopan parlamentti on nimittävä viranomainen, minkä vuoksi se on myös yksin vastuussa kyseisen kilpailun järjestämisestä. Siksi komissio ei voi antaa lisätietoa asiasta ja ehdottaa, että kysyjä kääntyy asiassa parlamentin pääsihteeristön puoleen.
KIRJALLINEN KYSYMYS E-1696/01 esittäjä(t): Caroline Jackson (PPE-DE) komissiolle. Mahdollinen eteläiselle Tyynellemerelle luotava valaiden rauhoitusalue.



Virallinen lehti nro 040 E , 14/02/2002 s. 0080 - 0080



KIRJALLINEN KYSYMYS E-1696/01 esittäjä(t): Caroline Jackson (PPE-DE) komissiolle (14. kesäkuuta 2001) Aihe: Mahdollinen eteläiselle Tyynellemerelle luotava valaiden rauhoitusalue Voiko komissio ilmoittaa, aikooko se Kansainvälisen valaanpyyntikomission (IWC) kokouksessa ensi heinäkuussa tukea ehdotusta valaiden rauhoitusalueen luomisesta eteläiselle Tyynenmerelle? Onko komissiolla näyttöä siitä, että eräs syy ehdotuksen hylkäämiselle IWC:n kokouksessa vuonna 2000 oli Japanin lupaama tuki itäisen Karibian valtioiden edustajille, jotka yhdessä Japanin kanssa äänestivät rauhoitusaluetta vastaan? Margot Wallströmin komission puolesta antama vastaus (20. syyskuuta 2001) Kansainvälinen valaanpyyntikomissio (IWC) on ainoa toimivaltainen organisaatio, mitä tulee valaskannan suojeluun ja hallinnointiin. Siihen kuuluu 41 jäsentä, muun muassa yksitoista yhteisön jäsenmaata (kaikki jäsenvaltiot Belgiaa, Kreikkaa, Luxemburgia ja Portugalia lukuun ottamatta). Yhteisö ei itse ole IWC:n jäsen, minkä vuoksi komissio on toistaiseksi pidättynyt puuttumasta organisaation toimintaan. Komissio ei näin ollen voi esittää arvioita syistä, jotka ovat johtaneet siihen, että täysivaltaiset valtiot hyväksyvät tai hylkäävät ehdotuksia sellaisilla kansainvälisillä foorumeilla, joihin yhteisö ei osallistu.
KIRJALLINEN KYSYMYS E-1395/01 esittäjä(t): Nicholas Clegg (ELDR) komissiolle. TEN-televiestintähankkeiden tarjouskilpailun peruuttaminen maaliskuussa.



Virallinen lehti nro 040 E , 14/02/2002 s. 0039 - 0040



KIRJALLINEN KYSYMYS E-1395/01 esittäjä(t): Nicholas Clegg (ELDR) komissiolle (10. toukokuuta 2001) Aihe: TEN-televiestintähankkeiden tarjouskilpailun peruuttaminen maaliskuussa Voiko komissio selittää, miksi TEN-televiestintähankkeiden tarjouskilpailu (määräaika kesäkuussa) peruutettiin maaliskuussa? Mihin järjestelyihin on ryhdytty vuoden 2001 talousarvion hajauttamiseksi tämän peruuttamisen vuoksi? Mitä suunnitelmia komissiolla on uusien tarjouskilpailujen järjestämiseksi vuoden 2001 aikana? Erkki Liikasen komission puolesta antama vastaus (3. syyskuuta 2001) Vuosista 1999 ja 2000 poiketen maaliskuuksi 2001 ei oltu suunniteltu TEN-Telecom-ehdotuspyyntöä, jonka määräaika olisi ollut kesäkuussa. Sen sijaan jo lokakuussa 2000 käynnistettiin (vuoden 2001 talousarvioon kuuluva) ehdotuspyyntö, jonka määräaika oli 29. tammikuuta 2001. Tarkoituksena oli välttyä vuoden 2001 talousarvion määrärahojen maksamiseen liittyvistä kiireistä vuoden lopussa. Vuonna 2001 on suunniteltu julkaistavan vielä kaksi ehdotuspyyntöä. Näistä ensimmäisen ehdotuspyynnön määräaika on 7. syyskuuta (määrärahat osittain vuoden 2001 ja osittain vuoden 2002 talousarviosta), ja lokakuun lopussa on määrä käynnistää toinen ehdotuspyyntö, jonka määräaika on tammikuun lopussa 2002 (vuoden 2000 talousarvion jäljelle jäävät määrärahat).
KIRJALLINEN KYSYMYS E-1409/01 esittäjä(t): Elly Plooij-van Gorsel (ELDR) komissiolle. Kiinan asema kehitysmaana.



Virallinen lehti nro 040 E , 14/02/2002 s. 0040 - 0040



KIRJALLINEN KYSYMYS E-1409/01 esittäjä(t): Elly Plooij-van Gorsel (ELDR) komissiolle (14. toukokuuta 2001) Aihe: Kiinan asema kehitysmaana Komissio kuvaa Kiinaa neuvostolle ja Euroopan parlamentille antamassaan kertomuksessa tiedonannon Kokonaisvaltaisen kumppanuussuhteen luominen Kiinan kanssa täytäntöönpanosta(1) ainutlaatuiseksi kehitysmaaksi, joka on saanut nauttia ennennäkemättömän korkeasta talouskasvusta, joka on tuonut vaurautta monille alueille, ja mainitsee lisäksi, että Kiina on ryhtynyt antamaan kehitysapua muille Aasian maille. Onko komissio sitä mieltä, että Kiina on edelleen kehitysmaa ja että Kiinan pitäisi säilyttää tämä asema myös siinä tapauksessa, että se on WTO:n jäsen? (1) KOM(2000) 552. Christopher Pattenin komission puolesta antama vastaus (5. heinäkuuta 2001) Kuten komission syyskuun 2000 kertomuksessa tiedonannon Kokonaisvaltaisen kumppanuussuhteen luominen Kiinan kanssa(1) täytäntöönpanosta on selitetty, Kiina on kehitysmaaksi ainutlaatuinen: sillä ei ole kaikkia kehitysmaan ominaispiirteitä, mutta sillä ei myöskään ole kaikkia kehittyneen maan ominaisuuksia. Mitä tulee Kiinan liittymiseen Maailman kauppajärjestöön (WTO), komissio on katsonut, että on harkittava, tulisiko Kiinaa pitää kehitysmaana kaikilla sektoreilla, missä tapauksessa se tulisi nauttimaan WTO-sopimuksessa määritellyistä etuuksista. (1) KOM(2000) 552 lopullinen.
KIRJALLINEN KYSYMYS E-1895/01 esittäjä(t): Konstantinos Hatzidakis (PPE-DE) komissiolle. Yhteisön toisen tukikehyksen varojen käyttämättä jättäminen Kreikassa.



Virallinen lehti nro 040 E , 14/02/2002 s. 0132 - 0133



KIRJALLINEN KYSYMYS E-1895/01 esittäjä(t): Konstantinos Hatzidakis (PPE-DE) komissiolle (28. kesäkuuta 2001) Aihe: Yhteisön toisen tukikehyksen varojen käyttämättä jättäminen Kreikassa Voiko komissio ilmoittaa minulle, minkä verran Kreikalla on vielä ottamatta käyttöön sille myönnettyjä yhteisön toisen tukikehyksen varoja? Mitä ohjelmia on laadittu ja mitkä ovat viivästymisten syyt? Michel Barnier'n komission puolesta antama vastaus (18. syyskuuta 2001) Komissio on maksanut Kreikalle kaikki sen yhteisön tukikehykseen kaudelle 1994-1999 sisältyville toimenpideohjelmille varatut määrärahat, lukuun ottamatta vuoden 1999 lopullisia maksusuorituksia, joiden osalta Kreikka ei ole vielä esittänyt vastaavia maksupyyntöjä. Jäsenvaltioiden on esitettävä kyseiset maksupyynnöt komissiolle toimenpideohjelman päätyttyä, ja niiden mukana on toimitettava loppukertomus kustakin ohjelmasta. Useimmissa tapauksissa ne toimitetaan sen jälkeen, kun maksumääräaika lopullisille edunsaajille on päättynyt. Tässä tapauksessa kyseinen ajankohta on vuoden 2001 lopussa.
KIRJALLINEN KYSYMYS P-1937/01 esittäjä(t): María Sornosa Martínez (PSE) komissiolle. Komission Alcoyssa (Valencia, Espanja) puhjenneesta legioonalaistaudista tekemän selvityksen tilanne.



Virallinen lehti nro 040 E , 14/02/2002 s. 0144 - 0144



KIRJALLINEN KYSYMYS P-1937/01 esittäjä(t): María Sornosa Martínez (PSE) komissiolle (26. kesäkuuta 2001) Aihe: Komission Alcoyssa (Valencia, Espanja) puhjenneesta legioonalaistaudista tekemän selvityksen tilanne Komissio ilmoitti 1. helmikuuta, että se oli ottanut allekirjoittaneen parlamentin jäsenen pyynnöstä yhteyttä Espanjan viranomaisiin kysymyksessä legioonalaistaudin jatkuvasta esiintymisestä Alcoyssa. Vastauksessaan P-3913/00(1) komissio myönsi, että juomaveden laadusta annetun direktiivin 80/778/ETY(2) säännöksiä on mahdollisesti rikottu. Sen jälkeen Alcoyn asukkaiden keskuudessa on ilmennyt uusia tartuntoja. Syyskuun 1999 jälkeen on havaittu 4 uutta legioonalaistautiepidemiaa ja yli 160 ihmistä on sairastunut. Viimeisin epidemia todettiin 26. toukokuuta, mutta tartuntalähdettä ei ole vielä tunnistettu. Asiantuntijoiden kuten Journal of Epidemiology and Community Health -lehden päätoimittajan ja Alicanten yliopiston kansanterveyden professorin Carlos Álvarez-Dardetin mukaan ei ole normaalia, että kaupungissa puhkeaa neljä legioonalaistautiepidemiaa 20 kuukaudessa. Asiantuntijat pitävät todella ihmeellisenä, että sairastuneet ovat enimmäkseen samalla alueella asuvia tai oleilevia ihmisiä, ja syyttävät viranomaisten laiminlyöntejä ja epäpätevää toimintaa siitä, että epidemioita ei ole saatu kuriin. Oppositiopuolueet ovat vaatineet Valencian alueen terveysministerin eroa ja valittaneet Espanjan parlamentille Valencian alueen hallituksen passiivisuudesta taudin torjumisessa. Missä vaiheessa on komission Espanjan viranomaisilta pyytämä selvitys legioonalaistaudista? Mihin kiireellisiin toimiin komissio aikoo ryhtyä painostaakseen asiasta vastaavia viranomaisia tehostamaan epidemian torjuntaa yhteisön lainsäädännön mukaisesti? (1) EYVL C 235 E, 21.8.2001, s. 34. (2) EYVL L 229, 30.8.1980, s. 11. Margot Wallströmin komission puolesta antama vastaus (16. heinäkuuta 2001) Parlamentin jäsenen kirjallisen kysymyksen P-3913/00 johdosta komissio aloitti tutkimuksen (viitenumero 2001/2048) sen varmistamiseksi, että Espanjan viranomaiset soveltavat asianmukaisesti yhteisön lainsäädäntöä kyseisessä tapauksessa. Komissio lähetti Espanjan viranomaisille kyseisen tapauksen tutkimisen yhteydessä kirjeen, jossa se pyysi viranomaisia esittämään huomautuksensa parlamentin jäsenen esiin tuomista seikoista, selvittääkseen, onko käsiteltävänä olevassa asiassa sovellettava juomaveden laadusta 15 päivänä heinäkuuta 1980 annettua neuvoston direktiiviä 80/778/ETY(1). Espanjan viranomaisten vastaus on juuri saapunut, ja komissio tarkastelee sitä parhaillaan. Tämän vuoksi olisi ennenaikaista ottaa kantaa siihen, onko yhteisön lainsäädäntöä rikottu tarkasteltavana olevassa asiassa. Komissio ilmoittaa parlamentin jäsenelle tämän tapauksen tutkimisen yhteydessä tehtävistä päätelmistä. (1) EYVL L 229, 30.8.1980.